Gekonkel oor moord begin glo in kerk | Netwerk24
Deur Alzane Narrain 05 Augustus 2019 14:27
Die plan vir 'n huurmoord op 'n opkomende boer van Bloemfontein is glo in die einste kerk waar hy elke Sondag 'n diens bygewoon het, tussen sy vrou en hul profeet bedink.
Elvis Galeboe (31), 'n profeet van Livingston Revival Ministries, het Maandag vlugtig in voetboeie voor landdros Ryan Ishmail op aanklag van sameswering om moord te pleeg in die landdroshof in Bloemfontein verskyn.
Elvis Galeboe Foto: Facebook
Hy is ook nou 'n beskuldigde in die vermeende huurmoord op Ntau Lucas Mokoena (51), 'n opkomende boer en taxibaas, verlede maand in sy huis in Fichardt Park in die stad.
Galeboe se formele aansoek om borgtog is tot later die week uitgestel wanneer hy saam met Mokoena se vrou Kelebogile Louisa Mokoena (51), 'n verpleegster, in die beskuldigdebank sal verskyn.
Galeboe, wat deur sy volgelinge as Major Prophet Elvis Exalted of Abba Elvis Exalted of Prophet Galeboe bekend is, word glo as die middelman tussen Kelebogile en die huurmoordenaars beskou.
Na verneem word het die egpaar huweliksprobleme gehad en sy het gereeld by Galeboe raad gevra.
Hy het na bewering die drie huurmoordenaars genader en as koppelaar opgetree.
Sy verskyning in die hof spruit glo uit die bekentenis wat Kelebogile afgelê het oor wie watter rol die aand van 8 Julie in haar man se skietdood in hul huis in Schnehage-singel gespeel het.
Galeboe is Vrydagaand in hegtenis geneem nadat die polisie sy motor in Universitas in die stad voorgekeer het.